ಪಂಚರಂಗಿ ಚೆಲುವೆಯ ಕೆನ್ನೆ, ಮೂಗಿಗೆ ಶುಭಾ ಪಂಚ್

ಬಿಗ್‍ಬಾಸ್ ಮನೆಯಲ್ಲಿ ನಟಿ ನಿಧಿ ಸುಬ್ಬಯ್ಯ ಕೆನ್ನೆಗೆ ಶುಭಾ ಪೂಂಜಾ ಹೊಡೆದಿದ್ದಾರೆ. ಈ ಇಬ್ಬರ ನಡುವೆ ಅಂತಹ ಜಗಳ ಏನು ನಡೆಯಿತು ಎನ್ನುವುದನ್ನು ಸುದೀಪ್ ಕಟ್ಟೆ ಪಂಚಾಯ್ತಿಯಲ್ಲಿ ಮಾತನಾಡಿದ್ದಾರೆ.

ಹೌದು ಬಿಗ್ ಬಾಸ್ ಮನೆಯಲ್ಲಿ ಯಾರು ಯಾರ ಮೇಲೂ ಕೈ ಮಾಡುವಂತಿಲ್ಲ. ಆದರೆ ಶುಭಾ ನಿಧಿಗೆ ಯಾಕೆ ಹೊಡೆದರು ಎನ್ನುವ ವಿಚಾರವನ್ನು ಕೇಳಿದ ಸುದೀಪ್ ಮತ್ತು ಮನೆ ಮಂದಿ ಬಿದ್ದು ಬಿದ್ದು ನಕ್ಕಿದ್ದಾರೆ.

ನಿಧಿ ಸುಬ್ಬಯ್ಯ ಹಾಗೂ ಶುಭಾ ಪೂಂಜಾ ಹೆಚ್ಚು ಅನ್ಯೂನ್ಯತೆಯಿಂದಿರುತ್ತಾರೆ. ಒಟ್ಟಾಗಿ ಸಮಯವನ್ನು ಕಳೆಯುತ್ತಾರೆ. ಒಂದೇ ಮಂಚದಲ್ಲಿ ಮಲಗುತ್ತಾರೆ. ರಾತ್ರಿ ನಿದ್ದೆ ಮಾಡುತ್ತಿರುವಾಗ, ನಿದ್ದೆಗಣ್ಣಿನಲ್ಲಿ ನಿಧಿ ಸುಬ್ಬಯ್ಯ ಕೆನ್ನೆಗೆ ಶುಭಾ ಪೂಂಜಾ ಹೊಡೆದಿದ್ದಾರೆ.

ಅಯ್ಯೋ ಸರ್ ಹೌದು ಮುಖದ ಮೇಲೆ ಅದ್ರಲ್ಲೂ ಮೂಗು ಮೇಲೆ ಸರಿಯಾಗಿ ಒದೆ ಬಿತ್ತು. ಏನಾಯ್ತು ಅಂತ ಎದ್ದರೆ.. ಶುಭಾ ಪೂಂಜಾ… ಕನಸಿನಲ್ಲಿ ಏನೋ ವಾದ ಮಾಡುತ್ತಿದ್ದಾರೆ.. ಜಗಳ ಮಾಡುತ್ತಿದ್ದಾಳೆ.. ಆಮೇಲೆ ಎದ್ದೇಳು ಅಂತ ಎಬ್ಬಿಸಿದೆ. ನನ್ನ ನಿದ್ದೆ ಹೋಯ್ತು. ಶುಭಾ ಚೆನ್ನಾಗಿ ನಿದ್ದೆ ಮಾಡಿದರು ಎಂದು ನಿಧಿ ಸುಬ್ಬಯ್ಯ ಹೇಳಿದ್ದಾರೆ.

ನಿದ್ದೆಗಣ್ಣಿನಲ್ಲಿ ಯಾವ ಆಸೆ ತೀರಿಸಿಕೊಳ್ಳುತ್ತಿರುವುದು ನೀವು ಎಂದು ಸುದೀಪ್ ಹೇಳಿದ್ದಾರೆ. ಈ ವೇಳೆ ಶುಭಾ ಪೂಂಜಾ ಇಲ್ಲ ಸರ್.. ನಾನು ಹೊಡೆಯುವ ತರಹ ಕಾಣ್ತೀನಾ ಎಂದು ಪ್ರಶ್ನಿಸಿದ್ದಾರೆ. ಹೌದು ಖಂಡಿತ ಹಾಗೆ ಕಾಣ್ತೀರಾ. ಹೊಡೆಯುವ ತರಹ ಕಾಣಲ್ಲ ಅಂತ ಯಾರು ಹೇಳಿದ್ದು ನಿಮಗೆ? ಹೊಡೆದಿದ್ದು ಹೌದು ಅಂದ್ರೆ ನಿಧಿ ಸುಬ್ಬಯ್ಯ.. ಮಾವ ಅವರನ್ನು ಇಟ್ಟುಕೊಂಡು ಕೇಸ್ ಹಾಕ್ಬಹುದು. ಆದರೆ ಇದನ್ನು ಇಲ್ಲಿಗೆ ಬಿಟ್ಟುಬಿಡಿ ಹೊರಗೆ ಹೋದ್ಮೇಲೆ ಮದುವೆ ಆಗಬೇಕು. ಇದೇ ತರಹ ಪ್ರತಿ ದಿನ ಬೀಳುತ್ತಿದ್ದರೆ, ಪಾಪ… ಹುಷಾರು ಎಂದು ಸುದೀಪ್ ಜೋಕ್ ಮಾಡಿದ್ದಾರೆ.

ನನಗೆ ನಿದ್ದೆ ಮಾಡುವಾಗ ಸ್ಪೇಸ್ ಸ್ವಲ್ಪ ಜಾಸ್ತಿ ಬೇಕು. ಆಗ ಅವರು ನನ್ನ ಹತ್ತಿರ ಬಂದಿರುತ್ತಾರೆ.. ಅದಕ್ಕೆ ಕೊಟ್ಟಿರುತ್ತೇನೆ ಎಂದು ಮುದ್ದ ಮುದ್ದಾಗಿ ಶುಭಾ ಹೇಳಿದ್ದಾರೆ.

ಶುಭಾ ಪೂಂಜಾ ಬಿಗ್‍ಬಾಸ್ ಮನೆಯಲ್ಲಿ ಒಂದಲ್ಲಾ ಒಂದು ವಿಚಾರವಾಗಿ ಸುದ್ದಿಯಾಗುತ್ತಾ ಮನರಂಜನೆಯನ್ನು ನೀಡುತ್ತಿದ್ದಾರೆ. ನಿಧಿ, ಶುಭಾ ಸದ್ಯಕ್ಕೆ ಒಳ್ಳೆಯ ಸ್ನೇಹಿತರಾಗಿ ಮನೆಯಲ್ಲಿ ಚೆನ್ನಾಗಿ ಇದ್ದಾರೆ. ಈ ಇಬ್ಬರು ಕೊನೆಯವರೆಗೂ ಹೀಗೆ ಇವರ ಸ್ನೇಹ ಮುಂದುವರೆಯುತ್ತಾ ಎಂಬುದನ್ನು ಕಾದು ನೋಡಬೇಕಿದೆ.